Diari Oficial de la Generalitat Valenciana


Sumari del DOGV 3493, del 12-05-1999 (1999/2918)

ACORD de 4 de març de 1999, de la Comissió Territorial d'Urbanisme de Castelló, relatiu a la modificació número 2 de les Normes Subsidiàries de Planejament de Lucena del Cid.
------------------------------------------------------------------------------------------------------------------------------------------------------------------------------

### Dades del document

Número de DOGV
:   3493

Data del DOGV
:   12-05-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/2918


Data del document
:   04-03-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Llucena
    * pla d'urbanisme

ACORD de 4 de març de 1999, de la Comissió Territorial d'Urbanisme de Castelló, relatiu a la modificació número 2 de les Normes Subsidiàries de Planejament de Lucena del Cid. [1999/S2918]
  
Vist l'expedient relatiu a la modificació número 2 de les Normes Subsidiàries de Planejament de Lucena del Cid, i de conformitat amb els següents:
  
Antecedents
  
Primer
  
El Ple de l'Ajuntament en sessió celebrada el 14 de juliol de 1997 va acordar aprovar inicialment el projecte de modificació número 2 de les normes subsidiàries de planejament del seu municipi, i procedir a l'exposició pública mitjançant edictes inserits en el Diari Oficial de la Generalitat Valenciana número 3.070 de 3 de setembre de 1997, i en el periòdic Castellón Diario de 6 de setembre de 1997. En el mateix acord es va establir que en el cas de no presentar-se cap al·legació s'entendria provisionalment aprovat sense necessitat de nou acord. Com que no es va produir cap al·legació s'entén per acordada l'aprovació provisional en data 14 de juliol de 1997.
  
Segon
  
La documentació aportada consisteix en memòria informativa i justificativa, pla d'informació i plans d'ordenació de la modificació proposada.
  
Tercer
  
L'objecte de la modificació és el canvi de classificació de sòl no urbanitzable de protecció paisatgística, històrica o ecològica a la categoria de sòl no urbanitzable comú d'un àmbit de terreny ubicat en el paratge denominat Masia del Moro.
  
En concret, es tracta d'una parcel·la de 3,46 ha on se situa la concessió d'un permís d'investigació per a la possible ubicació d'una mina d'argila, per això el fi últim perseguit és possibilitar, amb l'eliminació de la protecció genèrica a la qual va ser sotmés gran part del terme municipal, la implantació d'aquest ús miner.
  
Quart
  
En data 17 d'octubre de 1997 es va sol·licitar un informe a la Conselleria de Cultura, Educació i Ciència en relació a la possible afecció del jaciment denominat Mas del Moro. L'informe va ser emés en data 20 de novembre de 1997 en sentit favorable a la modificació proposada, expressant, no obstant això, la conveniència que les activitats a realitzar en la zona estiguen condicionades a una prospecció prèvia per ajustar-se a la normativa mediambiental.
  
En data 16 d'octubre de 1997 es va sol·licitar un informe a la Conselleria d'Agricultura, que va ser emés en data 17 de novembre de 1997 en sentit favorable en relació amb les matèries de la seua competència.
  
En data 15 de gener de 1998 l'Ajuntament va sol·licitar d'aquest Servei Territorial d'Urbanisme i Ordenació Territorial, un tràmit d'audiència per a la no incorporació de l'expedient per al seu estudi per la Comissió Territorial tenint en compte els informes emesos per la Conselleria de Medi Ambient. Posteriorment, l'Ajuntament, a sol·licitud de l'òrgan mediambiental va procedir a la redacció d'un estudi d'impacte ambiental per a l'obtenció de la preceptiva declaració d'impacte.
  
En data 1 de març de 1999, el director general per al Desenvolupament Sostenible va emetre declaració d'impacte ambiental estimant acceptable, des del punt de vista ambiental, el projecte de modificació puntual número 2 de les Normes Subsidiàries de planejament de Lucena del Cid, amb la condició que l'Ajuntament exigesca, per a la concessió de la preceptiva llicència d'activitat, la declaració d'impacte ambiental relativa a l'extracció de materials i el condicionament, si escau, del tram comprés entre la pedania d'Araya i la Masia del Moro.
  
Fonaments de dret
  
Primer
  
La tramitació de la modificació ha estat correcta, de conformitat amb el que estableix l'article 38 i concordants de la Llei 6/1994, de 15 de novembre, Reguladora de l'Activitat Urbanística (a partir d'ara LRAU) i la documentació està completa, als efectes del compliment del que disposa l'article 27 d'aquesta.
  
Segon
  
L'objecte de la modificació és classificar com a sòl no urbanitzable comú una determinada parcel·la actualment classificada com a sòl no urbanitzable de protecció paisatgística, històrica o ecològica.
  
L'article 1.3.A de la Llei 4/1992, de 5 de juny, de sòl no urbanitzable (a partir d'ara LSNU), estableix que en tot cas es classificaran com a sòl no urbanitzable, en la categoria d'especial protecció, els terrenys a què es refereixen les lletres a, b i c del número 1 d'aquest article i els d'ús o aprofitament forestal. D'aquesta manera, la viabilitat de la modificació depén del judici mediambiental que tendeix a verificar si els terrenys afectats reuneixen o no les condicions adequades per a incloure aquests terrenys en alguna de les categories mencionades.
  
Havent-se sol·licitat declaració d'impacte ambiental a la Direcció Territorial de Medi Ambient, aquesta ha estat remesa en data 1 de març de 1999, en el sentit exposat en l'apartat precedent per això l'acord aprovatori podrà formular-se amb la mera inclusió de la condició citada. Per una altra part, i en compliment del que disposa l'article 40 de la LRAU, l'aprovació autonòmica definitiva, únicament podrà formular objeccions a ella en compliment d'alguna de les comeses de l'apartat primer del citat article, o quan es transgredesca una disposició legal estatal o autonòmica, i no podrà qüestionar-se la interpretació de l'interés públic local formulada pel municipi des de la representativitat que li confereix la seua legitimació democràtica, per això tenint en compte el propòsit de la modificació i sempre que es complesca el condicionant imposat en la declaració d'impacte ambiental, cap objecció es pot fer a l'aprovació definitiva de la modificació.
  
Tercer
  
De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general, en l'actualitat sotssecretari d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que antecedeix, la Comissió Territorial d'Urbanisme de Castelló:
  
ACORDA
  
Aprovar definitivament la modificació puntual número 2 de les Normes Subsidiàries de Planejament de Lucena del Cid, amb el condicionant imposat en la declaració d'impacte ambiental consistent en què l'ajuntament haurà d'exigir, per a la concessió de la preceptiva llicència d'activitat, la declaració d'impacte ambiental relativa a l'extracció de materials i al condicionament, si escau, del tram comprés entre la pedania d'Araya i la Masia del Moro.
  
Contra l'anterior acord, que no posa fi a la via administrativa, es pot interposar recurs ordinari davant el conseller d'Obres Públiques, Urbanisme i Transports, en el termini d'un mes, sense perjudici de qualsevol altra via de recurs que s'estime procedent.
  
Castelló, 4 de març de 1999.- El secretari de la Comissió Territorial d'Urbanisme: Fernando Renau Faubell.